‘Real Housewives’: Vonke spat toe Marié huisvroue met ‘hiënas’ vergelykKiki het Marié gekonfronteer tydens ‘n kuier op Renske se plaas. (Foto: Skermgreep) ŉ Preek waarin Marié klaarblyklik na haar mede-huisvroue as “hiënas” verwys het haar in die sop laat beland in Donderdagaand se episode van Die Real Housewives van Pretoria. Dié blonde pastoor het tydens ŉ onlangse preek by haar bediening, die Acts 29 The Movement in Pretoria, gesê dat sy voel asof sy deur hiënas omring word wat na haar hap “omdat sy vir iets staan”. Dié preek het die rondte op sosiale media gedoen en veral vir die TikTokker Kiki en Tammy Taylor SA-baas Mel ontstel. Die vroue kies toe om Marié oor haar opmerkings tydens ŉ besoek aan Renske en haar man, Heinrich Lammerding, se wildsplaas in die Laeveld te konfronteer. “Ek het besluit om vir Marie te toets, want ek wil sien of sy regtig so nice is soos wat sy voorgee,” het Kiki oor dié ongemaklike konfrontasie gesê. Marié het Kiki gewaarsku om nie aannames te maak nie en verduidelik dat sy na mense verwys “wat nie die intensie het om mooi met jou te werk nie”. “Of wat dalk jou siel wit uittrek?” het Mel bygevoeg, met verwysing na vorige opmerkings wat daar oor Marié se hare en voorkoms gemaak is. Volgens Marié was die kern van haar boodskap nie om die ander vroue te beledig nie, maar eerder om ander te leer hoe om hulself teen wrede opmerkings te bewapen. “Het ek vir Kiki in die begin ervaar as ŉ hiëna wat na my kant toe byt? Verseker! Het ek dit persoonlike opgevat, nee,” het Marié wel later aan die kameras verduidelik. “Ek voel nooit bedreig deur iets wat ek gesê het nie, ek sal altyd daarby staan.” Die Lammerdings se luukse plaashuis. (Foto: Skermgreep) Volgens Kiki kon Marié eerder “die vyand” met ŉ hiëna in haar preek vergelyk. “Ek is nie die hiëna nie, ek is die leeu. Hiënas gaan net om jou lag, ek gaan jou byt,” het die TikTokker ná die vroue se woordewisseling gesê. Dit het gelukkig net ŉ potjie potspel gevat vir dié twee om vrede te maak. “Ek het die hele gesprek nou begrawe, Kiki is nou sommer maar my ‘klein hiëna’,” het Marié tergend bygevoeg. Renske het die vroue ook vir ŉ bokdrolspoeg-kompetisie tydens hul besoek aan die gesin se luukse plaashuis uitgedaag. Renske het die vroue uitgedaag om bokdrolle te spoeg. (Foto: Skermgreep) Mel, wat vroeër in dié episode gesê het dat sy nie graag “girls’ weekends” bywoon nie, het oudergewoonte besluit om vas te skop teen die groepsaktiwiteit en eerder ŉ sjokoladeballetjie (probeer) spoeg. “Wat ŉ party pooper, weer eens! Sy kan nie net deel wees van die pret nie,” het Kiki oor Mel se streke opgemerk. Rhona het Mel ook gedurig geterg. “Sien jy Mel, hierdie is ŉ regte bokdrol,” het sy voor haar eie probeerslag gesê. “Ja, nes jy!” het die vurige blondine blitsig teruggekap. Marié het as wenner uit die kompetisie getree en sommer ŉ naweek weg by een die Lammerdings se vakansiewonings gewen. Mel het eerder sjokoladeballetjies as bokdrolle gespoeg. (Foto: Skermgreep) Mel het later weer ŉ opmerking oor Rhona en Kiki se groeiende vriendskap gemaak nadat Kiki vir dié donkerkop huisvrou, met wie Mel gedurig koppe stamp, in die bresse getree het. Rhona het Mel gevra of sy nie verveeld raak om net water met suurlemoenskyfies te drink met elke geleentheid wat dié klomp saam kuier nie. Kiki het die spanning vinnig probeer ontlont en daarop gewys dat “variety the spice of life” is. “Ek dink Mel is jaloers op die Rhona-Kiki vriendskap wat begin ontwikkel, so ek gaan maar versigtig moet wees en hierdie ding mooi hanteer,” het sy later opgemerk. Die Real Housewives van Pretoria is elke Donderdagaand om 20:00 op kykNET, DStv-kanaal 144, te sien. Dit word ook op DStv CatchUp uitgesaai.